Personal trainer Tomi Kokko ui vastavirtaan yleisten ravintosuositusten kanssa. Hänen mielestään ravintopyramidin voisi kääntää ylösalaisin ja kevytmargariinit joutaisivat suksivoiteeksi. Helsingin yliopiston ravitsemustieteiden professori Mikael Fogelholm on huolissaan siitä, ettei personal trainereihin suhtauduta tarpeeksi kriittisesti. Yleensä heidän opeissaan ei ole mitään tiedepohjaa. Ruoan maailmassa vastakkain ovat tiede ja oma kokemus.

Päivän menu Klo 4.30 herätys ja vesi

1 l vettä, 1 tl kalaharin suolaa, 1/2 sitruuna, 1 tl Opti MSM, ripaus camu camua. Klo 5.00 kahvi

"Bulletproof-kahvi" eli 20 g luomukahvia, 160 g vettä, 1 rkl voita, 1 rkl MCT-öljyä, 1 tl kookosöljyä, 1 tl macaa, 1 tl siitepölyä, 1 tl lucumaa, ripaus kanelia. Usein myös raakasuklaata kahvin kanssa.

** Klo 10–12 ensimmäinen ateria** 5 luomukanamunaa, kourallinen pinaattia, kukkakaalia sekä lehtikaalia. 8 kpl kirsikkatomaatteja. Usein myös reilusti pekonia.

** Klo 15–16 toinen ateria** Ruoholla syötetty naudan sisäfile tai ulkofilepihvi noin 300 g, rare / medium rare kypsyyspaistettu luomuvoissa sekä päälle vielä hieman lisää voita. Tämän lisäksi lounaalla green smoothie (0,5 l vettä, pinaattia, lehtikaalia, selleriä, kurkkua, viinirypäleitä, oliiviöljyä, kookosöljyä, spiruliinaa 2 tl, chian siemeniä 1 rkl, ripaus suolaa). Klo 20–21 illallinen

Kalaa, kanaa, lammasta, naudanlihaa joko uunissa matalassa lämmössä tai paistettu luomuvoissa. Lisukkeena joko erittäin paljon kasviksia tai tuoretta salaatti kuten lehtikaali, pinaatti, paprika, tomaatti, yrtit. Silloin tällöin myös bataattia illallisen kanssa. *Klo 22 iltapala

*Kuppi teetä, 2 rkl hunajaa, 1 rkl MCT-öljyä. Lisäksi Kokko pitää kerran viikossa 24 tunnin paaston, jonka aikana hän juo vain vettä, yrttiteetä ja mustaa kahvia.

Tomi Kokko on toiminut personal trainerina kahdeksan vuotta. Hän on kokeillut erilaisia ruokavalioita itselleen ja asiakkailleen. Vuosien kokeilun ja kovan työn ansiosta on tuloksia alkanut syntyä. Se on tarkoittanut myös sitä, että osa vanhoista uskomuksista on pitänyt nakata jorpakkoon. Puolen vuoden aikana hänen ravinto- ja kuntoiluohjeillaan on laihdutettu yhteensä yli 1 000 kiloa.

– Terveyteni ei ole ikinä ollut parempi, energiatasoni pysyvät korkealla aamusta iltaan, treenit luistavat ja unenkin tarve on vähentynyt ruokavalion myötä, Kokko kertoo.

Mikael Fogelholmin mielestä koulutus, jonka personal trainer ravitsemusasioihin saa, on aivan liian lyhyt ja sisältää todennäköisesti liikaa väärää tietoa, jotta PT edes pystyisi ymmärtämään, mitä hän ei ymmärrä.

– Tämän huuhaan levittäminen jossain henkilökohtaisessa blogissa tai FB-sivulla on vähemmän pulmallista, mutta nyt tässä joku ansaitsee elantoaan.

Kokko luottaa omiin ja asiakkaidensa kokemuksiin.

– Olen kosketuksissa tuhansiin ihmisiin ruohonjuuritasolla ja näen omin silmin, miten ruokavaliomuutokset vaikuttavat positiivisesti tai negatiivisesti ihmisten elämään. Tärkeintä on herättää ihmisten mielenkiinto ruoka-asioihin ja saada heidät kokeilemaan uusia asioita. Sitä kautta löytyy sellainen ruokavalio, joka itselleen parhaiten sopii.

Fogelholm pitää Kokon ohjeita puhtaasti harrastajaravitsemusneuvontana – ainakin ravitsemustieteen näkökulmasta.

– Usein annettavilla neuvoilla ei ole mitään tiedepohjaa. Minusta on outoa, ettei näitä kyseenalaisteta enempää. Jos minulla olisi lainopillinen ongelma, en kerta kaikkiaan voisi luottaa henkilöön, joka on käynyt viikon kurssin ja selaillut netistä lakitekstejä parin viikon ajan. Suhtaudumme kriittisesti siis valejuristeihin, valelääkäreihin jne., mutta emme valeravitsemusasiantuntijoihin. Miksi?

Kokko myöntää, ettei hänellä ole vastaavaa osaamista ravintotieteen suhteen, mitä professorilla. Sitäkin tärkeämpänä hän kuitenkin pitää ihmisten motivointia ja aktivointia.

– Olen varma, että koulutuksen puutteesta huolimatta, minä sekä muut intohimoiset personal trainerit, pystymme inspiroimaan ihmisiä sohvalta ylös kohti parempaa terveyttä ja hyvinvointia, huomattavasti tehokkaammin kuin professorin tutkimukset.

Ruokaostoksilla – video

Kävin Kokon kanssa selvittämässä, löytyykö Tammiston Citymarketissa hänen ruokavalioonsa sopivia ruokatarvikkeita. Noin tunnin kestäneen kauppareissun jälkeen Kokon ostoskärryyn kelpasivat vain kasvikset, kala ja hieman superfoodeja. Vaikka lihatuotteet kuuluvat Kokon päivittäiselle ruokalistalle, eivät nekään perinteisestä ruokakaupasta kelvaneet Kokolle.

Katso videolta, mitä loppujen lopuksi ostoskärryyn päätyi!